# Pashtana Durrani

Pashtana Zalmai Khan Durrani (província de Kandahar) és una professora, emprenedora i activista pels drets de les dones afganesa, resident als Estats Units d'Amèrica. Va ser representant juvenil d'Afganistan a l'ONU i va rebre el 2020 una de les beques de la Fundació Malala en suport a la seva feina envers l'educació de les nenes. El novembre de 2021 fou guardonada en la categoria de líders emergents per la Fundació Tällberg de Suècia i el desembre va aparèixer en la llista 100 Women que anualment edita la corporació britànica BBC.
Durrani és la cofundadora i directora executiva de Learn Afghanistan, una ONG creada el 2018 que, a través de l'ensenyament a distància, preten escolaritzar els infants de les regions rurals del país. Col·laboren amb l'ONG canadenca Rumie, creadora d'una aplicació per a mòbils i tauletes amb material didàctic, que han traduit als idiomes locals.
El principal objectiu que persegueix Pashtana Durrani és la formació escolar i professional de les nenes del món rural afganès, que actualment té un dels índexs d'alfabetització més baixos del món. Concretament, ambiciona educar noies per a que puguin esdevenir llevadores.

## Vida personal

Durant les guerres civils afganeses dels anys 90, la família de Pashtana va haver de refugiar-se al Pakistan. A Quetta, on vivien, el seu pare - un líder tribal paixtu - va començar a donar classes per nenes. Fins 2018 no van poder tornar a Kandahar.
Amb el retorn al poder dels talibans, l'agost de 2021, Pashtana va haver d'amagar-se pel risc de ser empresonada. Des de la clandestinitat, va servir d'altaveu davant la comunitat internacional de la situació de les dones al país sota el nou govern integrista i denunciant els atacs soferts pels opositors. A començaments de 2022, Durrani fugí del país, exiliant-se as Estats Units.

## Guardons i reconeixements

* 2020: Beca de la Fundació Malala.
* 2021: Premi de la Fundació Tällberg.
* 2021: Inclosa a la llista 100 Women de la BBC.

## Referències

* ↑ «BBC 100 Women 2021: Who is on the list this year?» (en anglès). BBC News, 07-12-2021. Arxivat de l'original el 2021-12-11 [Consulta: 22 febrer 2022].
* ↑ «Pashtana Durrani, Education Champion» (en anglès). Malala Fund, 31-07-2020. Arxivat de l'original el 2021-04-20. [Consulta: 22 febrer 2022].
* ↑ Nordström, Cecilia. «Announcing our Winners for the 2021 Tällberg-SNF-Eliasson Global Leadership Prize» (en anglès). Tällberg Foundation, 09-11-2021. Arxivat de l'original el 2022-02-22. [Consulta: 22 febrer 2022].
* ↑ «Who Are We?» (en anglès). Learn Afghanistan. [Consulta: 22 febrer 2022].
* ↑ «Pashtana Durrani - Rumie Spotlight Story» (en anglès canadenc). Rumie. Arxivat de l'original el 2022-02-22. [Consulta: 22 febrer 2022].
* 1 2 Shanori, Samea; Bernachea, Milena (trad.) «Activista logra que 900 niñas y mujeres se eduquen en Afganistán rural con la ayuda de tablets» (en castellà). Global Voices, 05-04-2021. Arxivat de l'original el 2022-02-22 [Consulta: 22 febrer 2022].
* 1 2 Cifuentes, Cristina. «Pashtana Durrani, profesora y activista afgana: “Los talibanes no nos han aceptado como parte de la civilización”» (en castellà). La Tercera, 23-08-2021. Arxivat de l'original el 2022-02-22. [Consulta: 22 febrer 2022].
* ↑ Durrani, Pashtana «In Kandahar, It’s a Dangerous Time for Women» (en anglès). New Lines Magazine, 05-10-2021. Arxivat de l'original el 2022-02-22 [Consulta: 22 febrer 2022].
* ↑ Detrow, Scott. «How life has changed for Afghan women and girls since the Taliban takeover» (en anglès). NPR, 18-10-2021. Arxivat de l'original el 2022-02-22. [Consulta: 22 febrer 2022].
* ↑ Owen, Lara «Afghanistan women: 'I felt anxious going back to university'» (en anglès). BBC News, 04-02-2022. Arxivat de l'original el 2022-02-22 [Consulta: 22 febrer 2022].